

ประกาศสำนักงานเขตพื้นที่การศึกษาประถมศึกษาระนอง

เรื่อง หลักเกณฑ์และวิธีการเพิ่มหุ้น ลดหุ้น และการถอนหุ้นของสมาชิกสวัสดิการ การออมทรัพย์และการให้กู้ยืมเงิน สำนักงานเขตพื้นที่การศึกษาประถมศึกษาระนอง พ.ศ.2556

**...................................................**

อาศัยอำนาจตามความในข้อ 11 แห่งระเบียบคณะกรรมการสวัสดิการภายในสำนักงานเขตพื้นที่การศึกษาประถมศึกษาระนอง ว่าด้วยการจัดสวัสดิการการออมทรัพย์และการให้กู้ยืมเงิน พ.ศ.2556 โดยความเห็นชอบของคณะกรรรมการสวัสดิการภายใน สำนักงานเขตพื้นที่การศึกษาประถมศึกษาระนอง ในคราวประชุมครั้งที่ 1/2556 เมื่อวันที่ 18 กุมภาพันธ์ 2556 ได้วางหลักเกณฑ์และวิธีการไว้ดังต่อไปนี้

ข้อ 1 หลักเกณฑ์นี้ เรียกว่า “หลักเกณฑ์และวิธีการเพิ่มหุ้น ลดหุ้น และการถอนหุ้นของสมาชิกสวัสดิการการออมทรัพย์และการให้กู้ยืมเงิน สำนักงานเขตพื้นที่การศึกษาประถมศึกษาระนอง พ.ศ.2556”

ข้อ 2 บรรดาหลักเกณฑ์และวิธีการเพิ่มหุ้น ลดหุ้น และการถอนหุ้นของสมาชิกสวัสดิการ การออมทรัพย์และการให้กู้ยืมเงิน ที่มีใช้อยู่เดิมให้ยกเลิกและใช้หลักเกณฑ์และวิธีการนี้แทน

ข้อ 3 ให้ใช้หลักเกณฑ์นี้ ตั้งแต่วันถัดจากวันที่ประกาศเป็นต้นไป

ข้อ 4 สมาชิกสามารถเพิ่มหุ้น ลดหุ้น และถอนหุ้น โดยแสดงความจำนงได้ทุกวัน ในเวลาราชการ และมีผลเมื่อผ่านความเห็นชอบจากคณะอนุกรรมการ

ข้อ 5 การเพิ่มหุ้นสมาชิกสามารถเพิ่มหุ้นได้ ดังนี้

5.1 การเพิ่มหุ้น ประเภท ก. สามารถเพิ่มหุ้นได้เป็นครั้งคราว โดยสวัสดิการ การออมทรัพย์และการให้กู้ยืมเงิน จะประกาศระดมหุ้น หรือเพิ่มหุ้นกรณีกู้เงินตามระเบียบ

5.2 การเพิ่มหุ้นประเภท ข และ ค สามารถเพิ่มจำนวนหุ้นสะสมได้ทุกเดือน เดือนละเท่าๆ กัน โดยหักจากเงินเดือนของสมาชิก

ข้อ 6 การลดหุ้นประเภท ข, ค, ให้ลดได้ไม่เกินครึ่งหนึ่งของอัตราค่าหุ้นที่ได้แจ้ง ความประสงค์ไว้แล้วและต้องไม่ส่งผลกระทบต่อสภาพคล่องของสวัสดิการ ทั้งนี้ให้อยู่ในดุลยพินิจของคณะอนุกรรมการเป็นรายกรณี

-2-

ข้อ 7 สมาชิกจะถอนหุ้นได้ต่อเมื่อลาออกหรือพ้นจากการเป็นสมาชิก โดยให้ได้รับผลตอบแทนค่าหุ้นได้ต่อเมื่อผู้ตรวจสอบบัญชีรับรองงบดุลและหลังจากที่คณะกรรมการสวัสดิการ การออมทรัพย์และการให้กู้ยืมเงิน สำนักงานเขตพื้นที่การศึกษาประถมศึกษาระนอง อนุมัติการตรวจสอบบัญชีแล้ว

ประกาศ ณ วันที่ 18 กุมภาพันธ์ พ.ศ.2556

(นายปรีชา บัวกิ่ง)

ประธานคณะกรรมการสวัสดิการภายในหน่วยงาน

สำนักงานเขตพื้นที่การศึกษาประถมศึกษาระนอง